Latvijas valsts meži

Akciju sabiedrība "Latvijas valsts meži" (saīsināti LVM) ir Latvijas valstij piederošs uzņēmums, kas nodarbojas ar valstij piederošo mežu apsaimniekošanu (mežu kopšana un atjaunošana, meža koku stādu un sēklu, kā arī dekoratīvo stādu audzēšana un pārdošana). Uzņēmums tika izveidots 1999. gada 28. oktobrī saskaņā ar Ministru kabineta 1999. gada 24. septembra rīkojumu Nr 453.

AS "Latvijas valsts meži" kapitāldaļu turētājs ir Zemkopības ministrija. Uzņēmuma vispārējais stratēģiskais mērķis ir īstenot uzņēmuma rīcībā esošo stratēģisko aktīvu — zemes, meža, zemes dzīļu un citu resursu ilgtspējīgu, efektīvu un sociāli atbildīgu apsaimniekošanu, palielinot meža produktivitāti un oglekļa piesaisti augošajā koksnē un sekmējot Latvijas konkurētspēju globālajās vērtību ķēdēs, kā arī veicināt noteikto valsts klimatneitralitātes mērķu sasniegšanu, attīstot tehnoloģijās un zinātnes sasniegumos balstītu produktu ražošanu un pakalpojumu sniegšanu.

Uzņēmums pārvalda un apsaimnieko 1,61 miljonus hektāru Latvijas Republikas zemes, no kurām 1,59 miljoni hektāru ir meža zeme. LVM pamatdarbība ir mežsaimniecība, kas ir uzņēmuma radīto vērtību un ieņēmumu galvenais avots. Būtiskākais uzņēmuma produkts ir kokmateriāli, un tie katru gadu tirgū tiek piedāvāti aptuveni 5—7 miljonu m3 apjomā. Līdztekus meža apsaimniekošanai LVM attīsta arī citus darbības veidus — sniedz medību un rekreācijas pakalpojumus, ražo selekcionētas sēklas un stādus, piedāvā tirgū zemes dzīļu resursus un zemes nomu derīgo izrakteņu ieguvei, kā arī nodrošina ģeotelpiskās informācijas tehnoloģiju pakalpojumus.

AS “Latvijas valsts meži” ģeotelpiskās informācijas tehnoloģiju biznesa virziens LVM GEO ir izstrādājis lietotni LVM GEO Mobile, kas ir brīvi pieejama visām Android un iOS ierīcēm Google Play un iTunes veikalos. Tā ļauj orientēties dabā, izmantojot satelītu uztvērējus un plašu fona karšu un datu klāstu, meklēt un identificēt objektus kartē, kā arī saņemt darba uzdevumus un ar tiem saistīto ģeotelpisko informāciju.

No uzņēmuma valdījumā esošajām meža un citām zemēm 26,13 % apsaimnieko ar mērķi — dabas aizsardzība. Plānojot meža apsaimniekošanu LVM nodrošina, lai skuju koku mežu masīvos tādu audžu īpatsvars, kas vecākas par 70 gadiem, būtu vismaz 30% no kopējās mežaudžu platības, bet lapu koku meža masīvos — 20% un vairāk no kopējās meža masīva platības, kas veicina bioloģiski vērtīgo mežaudžu ekoloģisko savstarpējo saistību un bioloģiski vērtīgu mežaudžu klātbūtni ainavas mērogā ilgtermiņā.

Latvijas valsts mežu neto apgrozījums 2024. gadā sasniedza 586,1 miljonu eiro, bet pelņa 150,1 miljonu eiro. Par valsts kapitāla izmantošanu 2024. gadā uzņēmums ir samaksājis 176,67 miljonus eiro (tai skaitā 141,34 miljoni eiro dividendes un 35,33 miljoni eiro uzņēmumu ienākuma nodoklis par dividenžu izmaksu).

 Dalība SIA "Latvijas vēja parki" 
2022. gada 22. jūlijā kopā ar enerģētikas uzņēmumu AS "Latvenergo" tika dibināts uzņēmums SIA "Latvijas vēja parki" vēja enerģijas ražošanai. Jaunajā uzņēmumā "Latvenergo" ieguva 80 % kapitāldaļu, bet "Latvijas valsts meži" — 20 %. Vairākos lielajos vēja parkos bija plānots uzstādīt 100 līdz 120 vēja ģeneratorus ar aptuveni 800 MW kopējo jaudu, saražojot 2,4 TWh elektroenerģijas gadā.

2024. gada 9. aprīlī Ministru Kabinets pieņēma lēmumu atļaut AS "Latvijas valsts meži" izbeigt līdzdalību SIA "Latvijas vēja parki". Tādējādi 2024. gada 23. aprīlī LVM un AS "Latvenergo" noslēdza līgumu par visu piederošo SIA "Latvijas vēja parki" daļu (20 %) atsavināšanu uzņēmumam "Latvenergo".

 Sociālā atbildība 
Uzņēmums attīsta, labiekārto un uztur atpūtas vietas, takas un parkus, pilnīgojot iespējas atpūsties valsts mežos. LVM apsaimniekošanā ir aptuveni 350 bezmaksas tūrisma vietas: atpūtas vietas, dabas takas, apskates objekti un skatu torņi.

Tūrisma un atpūtas dabā attīstībai AS "Latvijas valsts meži" ar zīmolu "mammadaba" nodarbojas ar sabiedrības informēšanu, atpūtas vietu uzturēšanu. Kopš 2000. gada uzņēmums apsaimnieko īpaši aizsargājamo dabas teritoriju Tērvetes dabas parku, kas aptver vairāk nekā 1200 ha lielu platību, un lielāko daļu tā teritorijas aizņem mežs. Tāpat uzņēmuma apsaimniekošanā atrodas Jaunmoku pils, lielākā dekoratīvo koku un krūmu kolekcija Latvijas austrumdaļā ”LVM Kalsnavas arborētums” un vēsturiskā Vijciema čiekurkalte.

AS "Latvijas valsts meži” kopš 2005. gada īsteno kampaņu "Nemēslo mežā”. Tās galvenais varonis Cūkmens gādā par sabiedrības izglītošanu un informēšanu par meža aizsardzības jautājumiem, veicinot sabiedrības attieksmes un uzvedības maiņu pret atkritumu atstāšanu mežos.

 Privatizēšanas aizliegums 
Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 17. pants aizliedz privatizēt Valsts akciju sabiedrību “Latvenergo”, valsts akciju sabiedrību “Latvijas pasts”, valsts akciju sabiedrību “Starptautiskā lidosta "Rīga"”, valsts akciju sabiedrību “Latvijas dzelzceļš”, valsts akciju sabiedrību “Latvijas gaisa satiksme” un valsts akciju sabiedrību “Latvijas valsts meži” un šo sabiedrību akcijas nedrīkst privatizēt vai atsavināt.

 Atsauces 

 Ārējās saites 

 Likums par VAS "Latvijas valsts meži"
 Mammadaba vietne

Kategorija:Latvijas uzņēmumi